Sos gosos o gòggius sun cantos devotzionales e/o paralitùrzicos in onore de sos santos o de Nostra Sennora. Sa paràgula gosos e sas variantes suas gotzos e cotzos diffusas in su capu 'e susu de s'ìsula benin dae su castillanu gozos, cando chi sas variantes de sa parte meridionale goggius, goccius, coggius benin dae su catalanu goigs. Ambas paràgulas ibèricas, benin derettas dae su latinu gaudium «cuntentesa». In sa zona tzentrale de sa Sardigna est impreada finas sa paràgula grobbes chi arribbat dae su catalanu cobla/cobles; mancari non siet impreada petzi pro cumponimentos devotzionales e/o paralitùrzicos ma finas pro cumponimentos satìricos chi no an forma de gosos.